Nr. DEICP/ / .08.2021

**REFERAT DE APROBARE**

a Ordinului privind aprobarea valorilor -limită pentru indicatorii Lzsn, Lnoapte, Lzi și Lseară

Prezentul referat de aprobare are la bază prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de **Ordin privind aprobarea valorilor-limită pentru indicatorii Lzsn, Lnoapte, Lzi și Lseară.**

Motivul elaborării acestui proiect de ordin îl constituie necesitatea aprobării valorilor-limită pentru indicatorii Lzsn, Lnoapte, Lzi și Lseară, în conformitate cu prevederile art. 91 alin. (3) din Legea nr. 121/2019 privind evaluarea și gestionarea zgomotului ambiant, astfel încât evaluarea planurilor de acțiune pentru reducerea zgomotului elaborate de către autoritățile publice, să se realizeze inclusiv în funcție de aceste valori limită.

De asemenea, prin aprobarea proiectului de Ordin privind aprobarea valorilor-limită pentru indicatorii Lzsn, Lnoapte, Lzi și Lseară, se va asigura un criteriu de bază față de care autoritățile publice să stabilească măsurile de reducere a zgomotului care se introduc în planurile de acțiune pentru reducerea zgomotului.

Valorile limită menționate în proiectul de ordin, au fost stablite ținându-se seama de următoarele:

* valorile limită precizate în tabelul nr. 8 din SR 10009:2017 - Acustică. Limite admisibile ale nivelului de zgomot din mediul ambiant, care sunt obligatoriu de aplicat la nivel național ca urmare a prevederilor art. 10 din anexa la Ordinul nr. 119/2014 pentru aprobarea Normelor de igienă și sănătate publică privind mediul de viață al populației, cu modificările și completările ulterioare;
* valorile de prag care au fost utilizate în trecut la implementarea în România a Directivei 2002/49/CE privind evaluarea și gestionarea zgomotului ambiant, care erau stabilite prin ***[Ordinul nr.152/558/1119/532-2008](http://www.mmediu.ro/app/webroot/uploads/files/M.Of_nr_0531_20080715.pdf)****pentru aprobarea Ghidului privind adoptarea valorilor limită şi a modului de aplicare a acestora atunci când se elaborează planurile de acţiune, pentru indicatorii Lzsn şi Lnoapte în cazul zgomotului produs de traficul rutier pe drumurile principale şi în aglomerări, traficul feroviar pe căile ferate principale şi în aglomerări, traficul aerian pe aeroporturile mari şi/sau urbane şi pentru zgomotul produs în zonele de aglomerări unde se desfaşoară activităţi industriale prevazute în anexa nr. 1 la O.U.G nr. 152/2005 privind prevenirea şi controlul integrat al poluării, aprobată cu modificări şi completări prin Legea nr. 84/2006, care a fost abrogat prin Legea nr. 121/2019;*
* *art. 6 din Lege nr. 121/2019, care prevede că înainte de utilizarea metodelor comune* de evaluare pentru determinarea valorilor indicatorilor de zgomot Lzsn și Lnoapte (adică metodele din anexa nr. 2 a Legii nr. 121/2019) să fie obligatorie pentru toate statele membre al Uniunii Europene, indicatorii de zgomot utilizați la nivel național împreună cu datele existente aferente acestora se convertesc în indicatori Lzs și Lnoapte, ceea ce implică inclusiv convertirea valorilor limită pentru indicatorii utilizați la nivel național în valori limită aferenți indicatorilor Lzsn și Lnoapte.

Faţă de cele prezentate mai sus, înaintăm spre aprobare proiectul de**Ordin privind aprobarea valorilor-limită pentru indicatorii Lzsn, Lnoapte, Lzi și Lseară.**

DIRECTOR

Dorina MOCANU

Avizat:

Marilena DONCUȚĂ, Director General Adjunct

Felicia IOANA, Şef serviciu

Întocmit: Victor Minchevici, consilier superior